
PATVIRTINTA
				Šakių rajono savivaldybės tarybos
2023 m. birželio 23 d. sprendimu Nr. T-193 


ŠAKIŲ RAJONO SAVIVALDYBĖS NEVYRIAUSYBINIŲ ORGANIZACIJŲ TARYBOS NUOSTATAI

I SKYRIUS
BENDROSIOS NUOSTATOS

1. Šakių rajono savivaldybės nevyriausybinių organizacijų tarybos nuostatai (toliau –Nuostatai) nustato Savivaldybės nevyriausybinių organizacijų tarybos (toliau – Taryba) funkcijas, teises ir darbo organizavimą.
2. Taryba – visuomeniniais pagrindais veikianti kolegiali patariamoji institucija, kuri sudaroma iš Savivaldybės institucijų ir įstaigų bei nevyriausybinių organizacijų deleguotų atstovų laikantis pariteto principo. Taryba teikia pasiūlymus Savivaldybės institucijoms dėl Savivaldybės teritorijoje veikiančių nevyriausybinių organizacijų veiklos skatinimo ir atlieka kitas šiuose Nuostatuose numatytas funkcijas. 
3. Tarybos sudėtį ir nuostatus tvirtina Savivaldybės taryba.
4. Taryba savo veikloje vadovaujasi Lietuvos Respublikos Konstitucija, Lietuvos Respublikos tarptautinėmis sutartimis, Lietuvos Respublikos nevyriausybinių organizacijų plėtros įstatymu (toliau – Įstatymas), kitais Lietuvos Respublikos įstatymais, kitais teisės aktais, taip pat šiais Nuostatais. 
5. Taryba nėra juridinis asmuo. Tarybos nariams už dalyvavimą Tarybos veikloje nemokama.
6. Tarybos sprendimai yra rekomendacinio pobūdžio. 

II SKYRIUS
TARYBOS FUNKCIJOS IR TEISĖS

7. Taryba atlieka šias funkcijas:
7.1. teikia pasiūlymus Savivaldybės institucijoms ir įstaigoms, formuojančioms ir įgyvendinančioms nevyriausybinių organizacijų plėtros politiką, dėl nevyriausybinių organizacijų plėtros politikos ir jos įgyvendinimo prioritetų; 
7.2. teikia pasiūlymus Savivaldybės institucijoms ir įstaigoms dėl:
7.2.1. nevyriausybinių organizacijų programų ir priemonių finansavimo prioritetų; 
7.2.2. Savivaldybės institucijų ir įstaigų bei nevyriausybinių organizacijų bendradarbiavimo;
7.2.3. vykdomų nacionalinių, Europos Sąjungos ir kitų valstybių finansinės paramos programų ir projektų, susijusių su nevyriausybinėmis organizacijomis ar jų veikla;
7.3. dalyvauja rengiant savivaldybės institucijų ir įstaigų teisės aktų, susijusių su nevyriausybinių organizacijų plėtra, projektus, teikia pastabas ir pasiūlymus dėl jų tobulinimo;
7.4. dalyvauja savivaldybės institucijoms ir įstaigoms atliekant analizę dėl savivaldybės administruojamų viešųjų paslaugų teikimo ir teikia pasiūlymus dėl viešųjų paslaugų teikimo;
7.5. dalyvauja darbo ar ekspertų grupėse nevyriausybinių organizacijų plėtros valstybės politikos klausimams svarstyti;
7.6. organizuoja Tarybos veiklos viešinimą Savivaldybėje;
7.7. skleidžia informaciją apie Savivaldybėje veikiančias nevyriausybines organizacijas, jų iniciatyvas, veiklą ir patirtį;
7.8. analizuoja Savivaldybės nevyriausybinių organizacijų sektoriaus problemas ir poreikius;
7.9. inicijuoja  pasitarimus, seminarus ir mokymą aktualiais nevyriausybinių organizacijų veiklos klausimais;
7.10. skatina naujų nevyriausybinių organizacijų steigimą Savivaldybėje;
7.11. atlieka kitas Įstatyme numatytas funkcijas.
8. Taryba turi teisę:
8.1. dalyvauti rengiant Savivaldybės institucijų teisės aktų, susijusių su nevyriausybinių organizacijų plėtros politika Savivaldybėje, projektus;
8.2. teisės aktų nustatyta tvarka gauti iš Savivaldybės institucijų ir įstaigų, kitų organizacijų informaciją ir dokumentus, kurių reikia Tarybos uždaviniams ir funkcijoms atlikti;
8.3. kviesti į savo posėdžius Savivaldybės institucijų ir įstaigų, kitų organizacijų atstovus ir kitus asmenis spręsti klausimų, susijusių su Tarybos funkcijų atlikimu;
8.4. sudaryti darbo ar ekspertų grupes nevyriausybinių organizacijų plėtros politikos klausimams svarstyti; 
8.5. teikti pasiūlymus, rekomendacijas, kaip gerinti Savivaldybės ir nevyriausybinių organizacijų bendradarbiavimą.
9. Kartą per metus (iki gegužės 1 d.) informuoja savivaldybės tarybą apie savo veiklą.

III SKYRIUS
TARYBOS SUDĖTIS IR DARBO ORGANIZAVIMAS

10. Taryba sudaroma laikantis šio principo: ne daugiau kaip 1/2 Tarybos narių – Savivaldybės institucijų ir įstaigų atstovai, ne mažiau kaip 1/2 Tarybos narių – nevyriausybinių organizacijų, veikiančių Savivaldybės teritorijoje, atstovai, ir taryba sudaroma 2 metų laikotarpiui.  
11. Tarybos narių kadencijos trukmė yra dveji metai.
12. Tarybai vadovauja Tarybos pirmininkas (toliau – Pirmininkas), jo nesant – Pirmininko funkcijas atlieka Tarybos pirmininko pavaduotojas (toliau – Pavaduotojas). 
13. Nevyriausybinių organizacijų tarybos pirmininkas ir pirmininko pavaduotojas slaptu balsavimu renkami dvejų metų kadencijai iš Tarybos narių  pirmo posėdžio metu.
14. Nevyriausybinių organizacijų tarybos pirmininku renkamas asmuo iš Nevyriausybinių organizacijų atstovų, pirmininko pavaduotojas – iš savivaldybės institucijų ar įstaigų atstovų.
15. Pirmininku išrenkamas daugiausiai balsų surinkęs NVO atstovas. Balsams pasiskirsčius po lygiai, organizuojamas kitas balsavimo etapas dėl po vienodą balsų skaičių surinkusių kandidatų.
16. Pavaduotojas renkamas balsavusių Tarybos narių balsų dauguma. Jeigu renkant pavaduotoją balsai pasiskirsto po lygiai, lemia pirmininko balsas.
17. Kiekvienas Tarybos narys turi teisę siūlyti klausimus posėdžiui, iš anksto informavęs apie tai Tarybos pirmininką.
18. Pirmininko ir (ar) Pavaduotojo įgaliojimai baigiasi pasibaigus jo (jų) kadencijai, jam (jiems) pasitraukus iš einamų Pirmininko ar Pavaduotojo pareigų, delegavusiam subjektui jį (juos) atšaukus iš Tarybos ar jam (jiems) mirus. 
19. Jeigu Tarybos narys iš Tarybos atšaukiamas jį delegavusio subjekto, šį narį delegavusi Savivaldybės institucija ar įstaiga, nevyriausybinės organizacijos pateikia naujo atstovo kandidatūrą.
20. Pirmininkas:
20.1. planuoja ir organizuoja Tarybos darbą;
20.2. šaukia Tarybos posėdžius ir jiems pirmininkauja;
20.3. pasirašo Tarybos posėdžių protokolus ir kitus su Tarybos veikla susijusius dokumentus;
20.4. teisės aktų nustatyta tvarka dalyvauja Savivaldybės institucijų ir įstaigų posėdžiuose ir pasitarimuose, kuriuose svarstomi su Tarybos kompetencija susiję klausimai;
20.5. artimiausiame Tarybos posėdyje informuoja Tarybos narius apie atstovavimą Tarybai ir dalyvavimą su Tarybos kompetencija susijusiuose renginiuose.
21. Tarybai atstovauja Pirmininkas arba, jo nesant, Pavaduotojas. Pirmininkas gali įgalioti kitą Tarybos narį atstovauti Tarybai.
22. Tarybos sekretoriaus funkcijas atlieka Savivaldybės administracijos direktoriaus paskirtas valstybės tarnautojas ar darbuotojas, dirbantis pagal darbo sutartį, kuris nėra Tarybos narys. 
23. Tarybos sekretorius:
23.1. praneša Tarybos nariams ir kitiems į posėdį kviečiamiems asmenims apie Tarybos posėdžio laiką, vietą, pateikia jiems parengtą ir su Pirmininku suderintą posėdžio medžiagą ir darbotvarkę;
23.2. surašo Tarybos posėdžių informacines pažymas; 
23.3. tvarko su Tarybos darbu susijusius dokumentus, kaupia ir sistemina surinktą medžiagą;
23.4. vykdo kitus Tarybos sprendimus ir (ar) Pirmininko nurodymus.
24. Tarybos veiklos forma yra posėdžiai.
25. Informacija apie Tarybos posėdį ir jo darbotvarkę Tarybos nariams pranešama ir posėdžio medžiaga pateikiama ne vėliau kaip likus 3 darbo dienoms iki posėdžio. Darbotvarkė gali būti pildoma naujais Tarybos narių siūlomais klausimais ne vėliau kaip prieš vieną darbo dieną iki posėdžio. Parengta darbotvarkė gali būti pildoma tik Pirmininkui pritarus.
26. Tarybos posėdžiai teisėti, kai juose dalyvauja ne mažiau kaip 1/2 Tarybos narių.
27. Eiliniai Tarybos posėdžiai šaukiami pagal poreikį. Neeiliniai Tarybos posėdžiai šaukiami Pirmininko arba 1/3 Tarybos narių iniciatyva.
28. Tarybos posėdžiai yra atviri. Tarybos posėdžiuose gali dalyvauti suinteresuoti asmenys, kurie turi teisę pasisakyti po to, kai pasisako Tarybos nariai.
29. Jei dėl nepaprastosios padėties, ekstremaliosios situacijos ar karantino Tarybos posėdžiai negali vykti tarybos nariams posėdyje dalyvaujant fiziškai, Tarybos posėdžiai gali vykti nuotoliniu būdu realiuoju laiku elektroninių ryšių priemonėmis (toliau – nuotolinis būdas).
30. Taryba priima sprendimus posėdyje dalyvaujančių Tarybos narių balsų dauguma. Balsams pasiskirsčius po lygiai, lemiamas yra Pirmininko balsas. 
31.Tarybos narys turi teisę pareikšti atskirąją nuomonę, kuri užfiksuojama garso įraše.
32. Tarybos sprendimai įforminami Tarybos posėdžio informacinėje pažymoje, kuriuos pasirašo Pirmininkas ir sekretorius. 
33. Pasirašyta informacinė pažyma išsiunčiama Tarybos nariams ir kitiems posėdžio dalyviams ne vėliau kaip per 7 darbo dienas po posėdžio. 
34. Tarybos posėdžio metu daromas garso įrašas, kuris laikomas posėdžio protokolu. Kai daromas garso įrašas, ne vėliau kaip per 7 darbo dienas surašoma informacinė pažyma, kurioje nurodoma komisijos posėdžio data, komisijos posėdžio pradžios ir pabaigos laikas, pavadinimas, pirmininkas, sekretorius, komisijos posėdyje dalyvaujantys komisijos nariai ir kiti dalyviai, nurodoma posėdžio susirinkimo esmė (1 priedas). Surašyta informacinė pažyma įkeliama į DVS kartu su garso įrašu. 
35. Tarybos posėdžiams sekretoriauja ir už garso įrašo saugojimą atsako tarybos posėdžių sekretorius, o jeigu jo nėra, - Savivaldybės administracijos direktoriaus paskirtas valstybės tarnautojas arba savivaldybės administracijos darbuotojas, dirbantis pagal darbo sutartį.
36. Tarybos rekomendaciniai sprendimai įforminami informacinėje pažymoje, kurią pasirašo posėdžio sekretorius ir pirmininkas.
37. Tarybos posėdžio informacinė pažyma skelbiama savivaldybės interneto svetainėje.


IV SKYRIUS
BAIGIAMOSIOS NUOSTATOS

38. Tarybą techniškai aptarnauja ir pirmąjį Tarybos posėdį šaukia Savivaldybės administracija.
39. Taryba apie savo veiklą, Tarybos sudarymą, atstovo (-ų) į Tarybą delegavimą ar atšaukimą visuomenę informuoja Savivaldybės interneto svetainėje http://www.sakiai.lt.  Informacija apie organizuojamus Tarybos posėdžius, jų laiką ir darbotvarkę Savivaldybės interneto svetainėje skelbiama ne vėliau kaip likus vienai darbo dienai iki posėdžio. 
____________________


Šakių rajono savivaldybės nevyriausybinių 
organizacijų tarybos nuostatų
1 priedas



INFORMACINĖ PAŽYMA

________________   _____
           Data	              Nr. 


Posėdžio data:

Posėdžio pradžios ir pabaigos laikas: 

Posėdžio pavadinimas: 

Posėdžio pirmininkas: 

Posėdžio sekretorius:

Posėdyje dalyvaujantys posėdžio nariai:

Posėdyje nedalyvavę posėdžio nariai: 

Posėdyje dalyvaujantys kiti dalyviai:

Posėdžio susirinkimo esmė:





Posėdžio sekretorius	________________                            ______________			         (parašas)                                     (vardas, pavardė)





